**MF «Svelvik»** er en hybridferge satt i drift 1. januar 2022, på ferjesambandet Svelvik–Verket. Ferga går i rutetrafikk over Svelvikstrømmen i Drammensfjorden mellom Svelvik og Verket på Hurumlandet. Svelvikstrømmen er bare 184 meter på det smaleste, og MF «Svelvik» trafikker dermed Norges korteste bilfergetur. Ferga bruker ca. fem minutter fra Svelvik til Verket, og har rundt 40 avganger om dagen.

Allerede i 1928 ble den første ordinære passasjerruten over Svelvikstrømmen startet.

Lengden på MF «Svelvik» er 54 meter, bredden 12,8 meter og den har en kapasitet på 30 personbilenheter, alternativt tre vogntog på 19,5 meter og noen personbiler. Passasjerkapasiteten er på 99 personer, det er sitteplass til 60 innendørs og den er lagt til rette for personer med funksjonsnedsettelse.

Hybridferja MF «Svelvik» er nybygget for ferjesambandet ved det tyrkiske verftet *Seffne Tersanesi* i Altınova ved Marmarahavet. Designselskapet The Norwegian Ship Design Company (TNSDC) fra Førde har utviklet konseptet for denne ferja og har også vært involvert i utviklingen av den nye generasjons Bastø ferjer som «Bastø Electric». Ladeanlegget er norskprodusert, av Zinus på Stord. Ferja, som er en batteriferje for helelektrisk drift, vil lade under hvert opphold på Svelvik-siden samt på natten. Ladeløsningen er spesialtilpasset det maritime miljøet. Den har en helautomatisk ladeløsning som automatisk ivaretar utfordringene med blant annet bølger, strøm og tidevann. Ladeanlegget koble ferga til strømforsyningen på rundt 20 sekunder, systemet kan levere en strøm på 4400 ampere og har en maksimal effekt på 1200 kW og til vanlig skal ferja gå 100 % elektrisk. Den har også to Scania-motorer på 425 kW hver som går på biodisel, disse sitter i hver sin ende av ferga. Midt i ferjen er batterirom og tavler, som er atskilt fra motorrommene med to branndører.

Allerede fra starten hadde MF «Svelvik» store driftsproblemer. Fredag 7. januar 2022 brøt det ut brann i en eksosbelg i motorrommet når ferga lå til kai på Verket. Mannskapet slukket brannen og reserveferga MF «Hurumferja» ble satt inn på strekningen. Ladeløsningen på land var ikke ferdig installert så ferga gikk på biodiesel. Eksosbelgen ble bytter ut til rustfritt stål. Senere i januar hadde ferja ytterligere to driftsstanser og 31. januar gikk den på grunn etter en blackout og ble igjen tatt ut av drift, men hadde kun små skader. Trøbbel med ladestasjonen førte til at den måtte gå på biodisel og problemene forfulgte ferja frem til slutten av mai 2023, da trodde man ferja kunne slutte å gå på biodiesel og igjen kjøre elektrisk. Men i tillegg til ladestasjon har ferja også hatt problemer med batteriene, på sommeren la batterileverandøren ned virksomheten og eieren av ferja valgte å bestille ny batteripakke fra en annen leverandør. Det er nå håp om å kunne kjøre elektrisk fra jul 2023.

Ferjeselskapet
--------------

Brakar overtok fergesambandet fra 1. januar 2022, og det er Bastø Fosen som er operatør av sambandet.

Referanser
----------

1. 1 2 3  «Nå kommer elferja til Svelvik!». *Brakar*. 25. november 2021. Besøkt 20. februar 2023.
2. ↑  «Nybygd elektrisk ferje til Svelvik-Verket». *Maritimt Magasin*. 11. juni 2020. Besøkt 20. februar 2023.
3. ↑  «Autonomous charging to Norway’s shortest ferry route». *Zinus* **(engelsk)**. 24. februar 2021. Besøkt 20. februar 2023.
4. 1 2  Stensvold, Tore (10. januar 2022). «Brann i el-ferge slokket av mannskap». *Tu.no*. Besøkt 20. februar 2023.
5. ↑  Patella, Thore Alnes, Sonia Drivdal (29. januar 2022). «(+) Jon og dattera tok ferja for å spise en bedre middag - nå kommer de seg ikke hjem på egenhånd». *Drammens Tidende* **(norsk)**. Besøkt 20. februar 2023.
6. ↑  Gomnæs, Silje (2. desember 2022). «Ny stans for Svelvik-ferga». *Drammens Tidende* **(norsk)**. Besøkt 20. februar 2023.
7. ↑  Høiby, Ine-Elise (30. januar 2022). «(+) Trøbbel, trøbbel og atter trøbbel: – Sterkt beklagelig». *Drammens Tidende* **(norsk)**. Besøkt 20. februar 2023.
8. ↑  Patella, Janni Evensen, Sonia Drivdal (16. mars 2022). «Svelvikferja i drift igjen». *Drammens Tidende* **(norsk)**. Besøkt 20. februar 2023.
9. ↑  «MF «Svelvik» fikk blackout mandag». 31. januar 2022. Besøkt 20. februar 2023.
10. ↑  Kristiansen, Håkon Aase (8. mai 2023). «(+) Arild (74) reagerer på motorstøy fra «elektrisk» ferje: – Ikke mulig å føre en samtale». *Drammens Tidende* **(norsk)**. Besøkt 10. mai 2023.
11. ↑  Juelsen, Christina (2. oktober 2023). «(+) Selskapets batterileverandør la ned på dagen: – Kom som et lite sjokk». *Drammens Tidende* **(norsk)**. Besøkt 6. oktober 2023.